Бзэр езыгъэджынухэр ягъэхьэзыр
КъБР-м ХъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм къыхилъхьа жэрдэмым ипкъ иткIэ, анэдэлъхубзэхэр я щIыпIэхэм щрагъэджыжыным хуагъэхьэзыращ хамэ къэрал щыпсэу ди хэкуэгъухэу 19, Тыркум къикIа студентхэри яхэту.
Зи IэщIагъэм хуэIэижь ди егъэджакIуэхэм тхьэмахуитIым къриубыдэу яхузэфIэкIащ абыхэм адыгэбзэмрэ балъкъэрыбзэмрэ я алфавитхэр ирагъэцIыхуну, фонетикэм, грамматикэм, бзэхэм я зыужьыныгъэхэм щагъэгъуэзащ. Апхуэдэуи инджылызыбзэр зэрырагъэдж методикэр къагъэсэбэпурэ, адыгэбзэр гурыIуэгъуафIэу зэребгъэдж хъуну щIыкIэр ирагъэлъэгъуащ. Ди хэкуэгъухэм ирагъэщIащ нэхъыбэрэ къэдгъэсэбэп фразеологие псалъэ зэпхахэмрэ псалъэухахэмрэ. Къалэми я нэгу зыщрагъэужьащ хэхэсхэм, республикэм и щэнхабзэмрэ тхыдэмрэ зыхуэдэр ныбжьыщIэхэм я пащхьэ иралъхьэжыфын хуэдэу.
Педагогикэ щIэныгъэхэм я кандидат, егъэджакIуэхэм я щIэныгъэм щыхагъахъуэ институтым адыгэбзэмрэ литературэмрэ, балъкъэрыбзэмрэ литературэмрэ зэрыщрагъэдж щIыкIэмкIэ и кафедрэм и унафэщI Инчы Иринэ и псалъэхэм къыхигъэщащ компьютерым и IэмалыщIэхэр къызэрагъэсэбэпам и фIыщIэкIэ, ди хэкуэгъухэм ирата дерсхэр гъэщIэгъуэн икIи купщIафIэ зэрыхъуар. Абы Iэмал къарет къызэрапщытэж лэжьыгъэхэр ирагъэкIуэкIыну, ирагъэджыр къазэрыгурыIуари наIуэ къащIыну.
Яджар щIагъэбыдэжын мурадкIэ, ди хэкуэгъухэр ирагъэблэгъащ Налшык дэт еджапIэхэм ящыщ зыбжанэм, анэдэлъхубзэ дерсхэр зэрырагъэкIуэкI щIыкIэм кIэлъыплъыну.
«Ди щIыналъэм ис щIалэгъуалэр я бзэр хъумэным мыхьэнэшхуэ зэриIэм егупсысыркъым, уеблэмэ зэрырипсалъэр мащIэ дыдэрэщ икIи езыхэм ямыщIэжурэ яIэщIогъупщыкI. Зи хэкум имысыж ди лъэпкъэгъухэр куэдыр апхуэдэкъым — я бзэр езыхэми ягъэшэрыуэ, я бынхэми зэрырагъэщIэным хущIэкъу зэпытщ», — жиIащ КъБКъУ-м и экономикэ факультетым и магистратурэм и 2-нэ курсым щIэс Жамбэч Ахьмэд.
Курсыр къэзыуха гупым иратащ я щIэныгъэм зэрыхагъэхъуам щыхьэт техъуэ тхылъхэр, КъБР-м и щIыпIэ дахэхэр зытет саугъэт хьэлэмэт цIыкIухэр.
Мы Iуэхур щIызэхашам и щхьэусыгъуэ нэхъыщхьэщ ди бзэр хъумэныр, ди хэкуэгъухэмрэ дэрэ нэхъ тыншу дызэрыщIэныр. Курсым щызэдеджахэм фэеплъ сурэтхэр зытрагъэхащ.
Дудар Лалуцэ.
